2011.gada \_\_.\_\_\_\_\_\_\_\_ Noteikumi Nr. \_\_\_

Rīgā (prot. Nr. \_\_\_ \_\_\_.§)

**Noteikumi par darbības programmas “Uzņēmējdarbība un inovācijas” papildinājuma 2.2.1.4.2. apakšaktivitāti “Mezanīna aizdevumi investīcijām komersantu konkurētspējas uzlabošanai”**

*Izdoti saskaņā ar Eiropas Savienības struktūrfondu un Kohēzijas fonda vadības likuma 18.panta 10.punktu*

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas “Uzņēmējdarbība un inovācijas” papildinājuma 2.2.prioritātes “Finanšu pieejamība” 2.2.1.pasākuma “Finanšu resursu pieejamība” 2.2.1.4.aktivitātes „Aizdevumi komersantu konkurētspējas uzlabošanai” 2.2.1.4.2.apakšaktivitāti “Mezanīna aizdevumi investīcijām komersantu konkurētspējas uzlabošanai” (turpmāk – aktivitāte);

1.2. Eiropas Reģionālās attīstības fonda projekta (turpmāk – projekts) iesnieguma vērtēšanas kritērijus;

1.3. prasības Eiropas Reģionālās attīstības fonda aktivitātes projekta iesniedzējam (turpmāk – projekta iesniedzējs);

1.4. atbildīgo iestādi.

2. Aktivitātes mērķis ir nodrošināt komersantiem pieeju finansējumam komercdarbības attīstībai un Eiropas Savienības fondu projektu ieviešanai, saņemot mezanīna aizdevumus situācijās, kad komersanta rīcībā esošais pašu kapitāls nav pietiekams kredītresursu piesaistei nepieciešamajā apjomā, kā arī veicināt Latvijas komersantu konkurētspēju, sekmēt jaunu tirgu apgūšanu un nostiprināšanos esošajos.

3. Aktivitātes ietvaros sasniedzamais uzraudzības rādītājs – līdz 2013.ga­dam mezanīna aizdevumus saņēmuši 20 komersanti.

4. Aktivitātes īstenošanas veids ir ierobežota projektu iesniegumu atlase.

5. Aktivitātes īstenošanu nodrošina atbildīgā iestāde. Atbildīgā iestāde ir Ekonomikas ministrija (turpmāk – atbildīgā iestāde).

6. Atbildīgā iestāde atbilstoši kompetencei:

6.1. nodrošina aktivitātes īstenošanu, uzraudzību un kontroli, tajā skaitā piemēro n+2 principu aktivitātes un projekta līmenī, īstenojot Padomes 2006.gada 11.jūlija Regulas (EK) Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. [1260/1999](http://eur-lex.europa.eu/LexUriServ/LexUriServ.do?uri=OJ:L:1999:161:0001:001:LV:HTML) (turpmāk – Regula Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML)), 93.panta 1.punktā minēto principu;

6.2. izveido projektu iesniegumu vērtēšanas komisiju un izstrādā komisijas darbības kārtību;

6.3. nosūta projekta iesniedzējam uzaicinājumu iesniegt projekta iesniegumu;

6.4. pirms uzsākta projektu iesniegumu pieņemšana, izstrādā, apstiprina un nosūta projekta iesniedzējam projekta iesnieguma vērtēšanas kārtību un vērtēšanas veidlapas aizpildīšanas metodiku, kā arī paraugu līgumam par projekta īstenošanu;

6.5. vērtē projekta iesniegumu, pieņem lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un informē par pieņemto lēmumu projekta iesniedzēju;

6.6. ar finansējuma saņēmēju slēdz līgumu par projekta īstenošanu, ievērojot Komisijas 2006.gada 18.decembra ‘Regulas (EK) Nr. [1828/2006](http://eur-lex.europa.eu/LexUriServ/LexUriServ.do?uri=OJ:L:2007:045:0003:0115:LV:PDF), kas paredz noteikumus par to, kā īstenot Padomes Regulu (EK) Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu, un Eiropas Parlamenta un Padomes Regulu (EK) Nr. [1080/2006](http://eur-lex.europa.eu/LexUriServ/LexUriServ.do?uri=CONSLEG:2006R1080:20090610:LV:HTML) par Eiropas Reģionālās attīstības fondu (turpmāk – Regula Nr. [1828/2006](http://eur-lex.europa.eu/LexUriServ/LexUriServ.do?uri=OJ:L:2007:045:0003:0115:LV:PDF)), 43.panta 5. un 6.punktā noteiktās prasības;

6.7. izvērtē un pieņem lēmumu par projekta grozījumiem līgumā par projekta īstenošanu noteiktajā kārtībā un atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu;

6.8. sniedz informāciju projekta iesniedzējam par projekta iesnieguma sagatavošanu, projekta īstenošanu un līguma noteikumu izpildi;

6.9. pārbauda un apstiprina finansējuma saņēmēja maksājuma pieprasījumu, progresa pārskatus un sagatavo izdevumu deklarāciju;

6.10. sniedz sabiedrībai informāciju un nodrošina publicitāti jautājumos, kas saistīti ar aktivitātes īstenošanu;

6.11. nodrošina datu uzkrāšanu Eiropas Savienības struktūrfondu un Kohēzijas fonda vadības informācijas sistēmā par projekta iesniegumu un projektu.

7. Aktivitātes ietvaros finansējuma saņēmējs izveido aizdevumu fondu atbilstoši Regulas Nr. [1828/2006](http://eur-lex.europa.eu/LexUriServ/LexUriServ.do?uri=OJ:L:2007:045:0003:0115:LV:PDF) 43.panta prasībām (turpmāk – aizdevumu fonds).

8. Aktivitātes ietvaros pieejamais publiskais finansējums ir 17 738 557 lati, tajā skaitā Eiropas Reģionālās attīstības fonda finansējums – 10 671 891 lati un valsts budžeta finansējums – 7 066 666 lati (turpmāk – finansējums).

**II. Projekta iesniedzējam noteiktās prasības, atbalstāmā darbība, attiecināmās un neattiecināmās izmaksas**

9. Projekta iesniedzējs ir sabiedrība ar ierobežotu atbildību “Latvijas Garantiju aģentūra”.

10. Finansējuma saņēmējs sniedz atbalstu komersantiem, ievērojot normatīvos aktus par mezanīna aizdevumiem komersantu konkurētspējas uzlabošanai (turpmāk – normatīvie akti par mezanīna aizdevumiem).

11. Aktivitātes ietvaros attiecināmas ir šādas izmaksu pozīcijas:

11.1. vadības izmaksas saskaņā ar Regulas Nr. [1828/2006](http://eur-lex.europa.eu/LexUriServ/LexUriServ.do?uri=OJ:L:2007:045:0003:0115:LV:PDF) 43.panta 4.punktu. Minētās izmaksas vienā projekta īstenošanas gadā nedrīkst pārsniegt vidēji 3 % no aizdevumu fonda apjoma;

11.2. finansējums mezanīna aizdevumiem komersantiem atbilstoši normatīvajiem aktiem par mezanīna aizdevumiem.

12. Aktivitātes ietvaros neattiecināmas ir šādas izmaksu pozīcijas:

12.1. izmaksas, kas radušās, pirms noslēgts līgums par projekta īstenošanu un pēc līgumā noteiktā projekta īstenošanas beigu datuma;

12.2. soda naudas, līgumsodi, nokavējuma naudas, nokavējuma procenti, naudas sodi un tiesvedības izdevumi;

13. Aktivitātes ietvaros finansē tikai tādas attiecināmās izmaksas, kuras saistītas ar projekta ietvaros veiktajām darbībām, ir samērīgas un pamatotas.

**III. Projektu iesniegumu atlase un iesniegšana**

14. Projektu iesniegumu atlasi organizē vienā kārtā par visu aktivitātē pieejamo finansējumu.

15. Atbildīgā iestāde pēc šo noteikumu spēkā stāšanās dienas aktivitātes ietvaros noteiktajam projekta iesniedzējam rakstiski nosūta uzaicinājumu iesniegt projekta iesniegumu (turpmāk – uzaicinājums) un šo noteikumu 6.4.apakšpunktā norādīto informāciju. Uzaicinājumā norāda projektu iesniegumu iesniegšanas termiņu, iesniegšanas adresi un atbildīgās iestādes elektroniskā pasta adresi, kā arī pieejamo finansējumu.

16. Lai pieteiktos finansējuma saņemšanai, projekta iesniedzējs atbildīgajā iestādē iesniedz projekta iesniegumu:

16.1. aizpildītu projekta iesnieguma veidlapu (1.pielikums);

16.2. biznesa plānu, kas ietver vismaz šādu informāciju:

16.2.1. saimnieciskās darbības veicēja mērķa tirgu un to finansēšanas kritērijus, noteikumus un nosacījumus;

16.2.2. finansēšanas vadības instrumenta darbības budžetu;

16.2.3. finansēšanas vadības instrumenta piederību;

16.2.4. noteikumus par vadības profesionalitāti, kompetenci un neatkarību;

16.2.5. struktūrfondu ieguldījuma pamatojumu;

16.2.6. finansēšanas vadības instrumenta politiku, ko izmanto, apturot ieguldījumus uzņēmumos;

16.2.7. noteikumus finansēšanas vadības instrumentu darbības izbeigšanai, tostarp to resursu atkārtotai izmantošanai, ko finansēšanas vadības instruments atgūst no ieguldījumiem vai kas atliek pēc visu saistību izpildes, un ko attiecina uz darbības programmas ieguldījumu;

16.2.8. brīvo līdzekļu izvietošanas kārtību;

16.2.9. finansējuma apguves plānu.

17. Ja papildus iesniedzamie dokumenti nav latviešu valodā, tiem pievieno apliecinātu tulkojumu saskaņā ar normatīvajiem aktiem par kārtību, kādā apliecināmi dokumentu tulkojumi valsts valodā.

18. Projekta iesniegumu var iesniegt papīra formā vai elektroniska dokumenta veidā. Projekta iesniegumu papīra formā var iesniegt personīgi atbildīgajā iestādē vai nosūtīt pa pastu ierakstītā vēstulē. Projekta iesniegumu elektroniska dokumenta veidā var iesniegt personīgi atbildīgajā iestādē, nosūtīt pa pastu vai nosūtīt uz atbildīgās iestādes elektroniskā pasta adresi, kas norādīta uzaicinājumā.

19. Ja projekta iesniegumu iesniedz papīra formā, to iesniedz vienā eksemplārā. Projekta iesniegumu iesniedz cietos vākos, caurauklotu, ar secīgi sanumurētām lapām, uz pēdējās lapas aizmugurē diegu gali ir pielīmēti, uz uzlīmes ir norāde par dokumentā sanumurēto un cauraukloto lapu skaitu, projekta iesniedzēja nosaukums, projekta iesnieguma sagatavošanas datums, dokumenta autors, dokumenta izstrādāšanas vieta un projekta iesniedzēja amatpersonas paraksts..

20. Ja projekta iesniegumu iesniedz papīra formā, projekta iesniedzējs ne vēlāk kā triju darbdienu laikā pēc projekta iesnieguma iesniegšanas iesniedz atbildīgajā iestādē elektroniski vai nosūta uz elektroniskā pasta adresi aizpildītu projekta iesnieguma veidlapu un biznesa plānu *DOC, XLS* vai *PDF* datņu formātā.

21. Ja projekta iesniegumu iesniedz elektroniska dokumenta veidā, tas atbilst šādām prasībām:

21.1. projekta iesniegums ir izstrādāts un noformēts atbilstoši elektronisko dokumentu apriti regulējošo normatīvo aktu prasībām;

21.2. projekta iesniegums ir izstrādāts *DOC, XLS, PDF* vai *JPG* datņu formātā;

21.3. projekta iesnieguma veidlapa, biznesa plāns un papildus iesniedzamo dokumentu oriģināli ir parakstīti katrs atsevišķi ar autora drošu elektronisko parakstu un apliecināti ar laika zīmogu pirms projektu iesniegumu iesniegšanas termiņa beigām. Ja papildus iesniedzamie dokumenti ir dokumentu kopijas, tie ir apliecināti katrs atsevišķi ar projekta iesniedzēja drošu elektronisko parakstu un laika zīmogu pirms projektu iesniegumu iesniegšanas termiņa beigām.

22. Ja projekta iesniegumu iesniedz personīgi, par projekta iesnieguma iesniegšanas laiku uzskata atbildīgās iestādes zīmogā norādīto saņemšanas datumu un laiku.

23. Ja projekta iesniegumu sūta pa pastu, par projekta iesnieguma iesniegšanas laiku uzskata pasta zīmogā norādīto nosūtīšanas datumu.

24. Ja projekta iesniegumu iesniedz elektroniska dokumenta veidā, nosūtot uz atbildīgās iestādes elektroniskā pasta adresi, un ja rodas domstarpības par projekta iesnieguma iesniegšanas brīdi, projekta iesniedzējs pierāda, ka projekta iesniegums ir nosūtīts pirms projektu iesniegumu iesniegšanas termiņa beigām, bet atbildīgā iestāde pēc projekta iesniedzēja lūguma pamato, ka projekta iesniegums nav saņemts vai saņemts pēc projektu iesniegumu iesniegšanas termiņa beigām.

25. Ja projekta iesniegums iesniegts elektroniska dokumenta veidā vai nosūtīts pa pastu, atbildīgā iestāde piecu darbdienu laikā pēc projekta iesnieguma saņemšanas rakstiski paziņo projekta iesniedzējam projekta iesnieguma reģistrācijas numuru. Ja projekta iesniegumu iesniedz personīgi, projekta iesnieguma reģistrācijas numurs tiek piešķirts projekta iesnieguma saņemšanas brīdī.

26. Projekta iesniedzēja pienākums ir sagatavot un glabāt projekta iesnieguma atvasinājumu un ar projekta īstenošanu saistīto dokumentu oriģinālus vai normatīvajos aktos par dokumentu izstrādāšanu un noformēšanu noteiktajā kārtībā apliecinātas to kopijas līdz projektu iesniegumu vērtēšanas beigām, bet, ja projektu apstiprina, – līdz 2021.gada 31.decembrim. Projekta iesniedzējam ir pienākums sniegt Eiropas Komisijas un Eiropas Savienības fondu vadībā iesaistīto institūciju pārstāvjiem pieeju šiem dokumentiem vai normatīvajos aktos par dokumentu izstrādāšanu un noformēšanu noteiktajā kārtībā apliecinātām to kopijām.

**IV. Projekta iesnieguma vērtēšana un lēmumu pieņemšana**

27. Projekta iesnieguma vērtēšanu atbilstoši kvalitātes, atbilstības un administratīvajiem kritērijiem nodrošina atbildīgās iestādes izveidota projektu iesniegumu vērtēšanas komisija (turpmāk – komisija):

27.1. komisijas sastāvā ir Ekonomikas ministrijas pārstāvji;

27.2. komisijas sēdēs novērotāja statusā bez balsstiesībām var piedalīties vadošās iestādes un atbildīgās iestādes pārstāvji.

28. Komisijas darbību nosaka atbildīgās iestādes izstrādāta un apstiprināta kārtība.

29. Kritēriju vērtēšanas secība:

29.1. vispirms vērtē projekta iesnieguma atbilstību šo noteikumu 2.pielikuma 23.punktā minētajam kritērijam. Ja projekta iesniegums neatbilst minētajam kritērijam, tā vērtēšanu neturpina;

29.2. ja projekta iesniegums atbilst šo noteikumu 2.pielikuma 23.punktā minētajam kritērijam, vērtē projekta iesnieguma atbilstību šo noteikumu 2.pielikuma 14.punktā minētajam kritērijam. Ja projekta iesniegums neatbilst minētajam kritērijam, tā vērtēšanu neturpina;

29.3. ja projekta iesniegums atbilst šo noteikumu 2.pielikuma 14.punktā minētajam kritērijam, tā vērtēšanu turpina pēc šo noteikumu 2.pielikumā minētajiem kvalitātes kritērijiem (1., 2., 3. un 4.punktā minētie kritēriji);

29.4. pēc pārējiem šo noteikumu 2.pielikumā minētajiem kritērijiem projekta iesniegumu turpina vērtēt tikai tad, ja šo noteikumu 2.pielikuma 1., 2., 3. un 4.punktā minētajos kritērijos ir saņemti vismaz 30 punkti.

30. Ja projekta iesniegumā nav informācijas, lai izvērtētu projekta iesnieguma atbilstību vienam vai vairākiem kritērijiem, vai tā nav pilnīga, kā arī ja minētā informācija nav salasāma vai nav sniegta latviešu valodā, uzskata, ka projekta iesniegums neatbilst attiecīgajam kritērijam vai attiecīgajā kritērijā piešķir zemāko vērtējumu.

31. Atbildīgās iestādes vadītājs, pamatojoties uz komisijas vērtējumu, pieņem lēmumu par projekta iesnieguma apstiprināšanu, ja projekta iesniegums atbilst šo noteikumu 2.pielikuma 14. un 23.punktā minētajiem kritērijiem, kā arī šo noteikumu 2.pielikuma 1., 2., 3. un 4.punktā minētajos kritērijos ir saņēmis vismaz 30 punktu. Ja projekta iesniegums neatbilst šo noteikumu 2.pielikuma 14. un 23.punktā minētajiem kritērijiem vai šo noteikumu 2.pielikuma 1., 2., 3. un 4.punktā minētajos kritērijos nav saņēmis vismaz 30 punktu, atbildīgās iestādes vadītājs pieņem lēmumu par projekta iesnieguma noraidīšanu. Šajā punktā minētos lēmumus atbildīgās iestādes vadītājs pieņem 10 darbdienu laikā no projekta iesnieguma saņemšanas datuma.

32. Lēmums par projekta iesnieguma apstiprināšanu var ietvert nosacījumus, kas jāizpilda, lai projekta iesniedzējs varētu noslēgt līgumu par projekta īstenošanu.

33. Lēmumā par projekta iesnieguma apstiprināšanu ar nosacījumu atbildīgā iestāde projekta iesniedzējam norāda, kāda papildu vai precizējošā informācija ir nepieciešama, lai projekta iesniegums atbilstu šo noteikumu 2.pielikuma 5., 6., 7., 8., 9., 10., 11., 12., 13., 15., 16., 17., 18., 19., 20., 21., 22., 24. un 25.punktā minētajiem kritērijiem, un termiņu, kurā informācija ir iesniedzama.

34. Atbildīgās iestādes lēmumā ietverto nosacījumu izpildes termiņš nevar būt garāks par 15 darbdienām no lēmuma parakstīšanas dienas. Minēto termiņu nevar pagarināt.

35. Lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un atzinumu par projekta iesniedzēja iesniegtās informācijas atbilstību nosacījumiem, kas ietverti lēmumā par projekta iesnieguma apstiprināšanu ar nosacījumu, atbildīgā iestāde nosūta projekta iesniedzējam pa pastu divu darbdienu laikā pēc lēmuma vai atzinuma parakstīšanas, kā arī vienas darbdienas laikā uz projekta iesniegumā norādīto faksu vai elektroniskā pasta adresi.

36. Informāciju par šo noteikumu 33.punktā minētajā lēmumā ietverto nosacījumu izpildi projekta iesniedzējs iesniedz atbildīgajā iestādē vērtēšanai. Atbildīgā iestāde piecu darbdienu laikā no informācijas saņemšanas to izvērtē un sagatavo atzinumu par tās atbilstību lēmumā ietvertajiem nosacījumiem.

37. Ja projekta iesniedzējs projekta iesniegumu neiesniedz noteiktajā termiņā vai projekta iesniegumu noraida, atbildīgā iestāde rakstiski nosūta aktivitātes ietvaros noteiktajam projekta iesniedzējam atkārtotu uzaicinājumu atbilstoši šo noteikumu 15.punktā minētajām prasībām.

38. Finansējuma saņēmēja pienākums ir 15 darbdienu laikā no dienas, kad parakstīts lēmums par projekta iesnieguma apstiprināšanu vai atbildīgās iestādes atzinums par to, ka lēmumā ietvertie nosacījumi ir izpildīti, noslēgt ar atbildīgo iestādi līgumu par projekta īstenošanu.

**V. Projekta īstenošanas un finansējuma saņemšanas nosacījumi**

39. Finansējuma saņēmējs projekta īstenošanu uzsāk pēc tam, kad noslēgts līgums par projekta īstenošanu, un projektu īsteno līdz 2015.gada 31.decembrim.

40. Finansējuma saņēmējs nodrošina aktuālās informācijas ievietošanu finansējuma saņēmēja tīmekļa vietnē par projekta īstenošanas gaitu ne retāk kā reizi mēnesī.

41. Finansējuma saņēmējs nodrošina projekta īstenošanas finanšu plūsmas skaidru nodalīšanu no citām finansējuma saņēmēja darbības finanšu plūsmām projekta īstenošanas laikā un piecus gadus pēc tam, kad pabeigta projekta īstenošana, saskaņā ar Regulas Nr. [1828/2006](http://eur-lex.europa.eu/LexUriServ/LexUriServ.do?uri=OJ:L:2007:045:0003:0115:LV:PDF) 43.panta 2.punktu.

42. Finansējuma iemaksas kārtību aizdevumu fondā un aizdevumu fonda finansējuma izlietojuma nosacījumus nosaka līgums par projekta īstenošanu.

43. Maksājumus veic bezskaidras naudas norēķinu veidā uz atsevišķu projekta īstenošanai paredzētu finansējuma saņēmēja kontu, kurš norādīts līgumā par projekta īstenošanu.

44. Finansējuma saņēmējs projekta noslēguma pārskatu iesniedz atbildīgajā iestādē 15 darbdienu laikā pēc projekta īstenošanas pabeigšanas.

Ministru prezidents V.Dombrovskis

Ekonomikas ministrs A.Kampars

Iesniedzējs:

Ekonomikas ministrs A.Kampars

Vīza:

Valsts sekretāra vietā –

valsts sekretāra vietnieks G.Ābele

21.07.2011 12:58

Egita Poļanska

67013108, Egita.Polanska@em.gov.lv